**Liturg: Ds Johan Willemse**

**Teks:**

Mattheus 27:1-26 & Handelinge 4:23-28 (AFR83)

**Fokusverse:**

Mattheus 27:25

**Tema:**

Die bloed van die Regverdige vir sondaars gestort

**Datum:**

Vrydag – 18 April 2025

# Inleiding

Vandag herdenk ons die kruisiging van ons Here Jesus Christus. Dit is een van die belangrikste geloofsgebeure vir ons as gelowiges, ŉ hoogtepunt van ons verlossing.

Ons word herinner aan Christus aan die kruis. Vir my en vir jou. Dit was vir Paulus so belangrik dat hy vir die gemeente in Korinthe sê: “*Ek het my voorgeneem om met julle oor niks anders te praat nie as oor Jesus as die Christus, en wel oor Hom as die gekruisigde*” (1 Kor. 2:2).

Alhoewel hierdie so ŉ kerndeel van die evangelie is, het daar ŉ vraag ontstaan by die eerste gelowiges oor Jesus se kruisiging. Dalk het hierdie eenvoudige en tog diep vraag ook by jou opgekom terwyl ons gelees het: “*Wie is verantwoordelik vir Jesus se kruisiging?*” Of anders gevra: “*Wie se skuld is dit?*”

Vanmore kyk ons na hierdie vraag in die lig van Mattheus 27. **[LP]**

**\*\*\***

Die teks begin met al die wettige prosedures voor Jesus se kruisiging. Jesus word gearresteer en onder kruisverhoor gestel. Daar is aanklagtes, getuies, ander regters word geraadpleeg, die hoër hof raak betrokke en uiteindelik word die vonnis gevel – Jesus stap na die kruis. Alles gebeur op die oog af ‘*volgens die boek*’.

Maar agter hierdie ‘wettige prosedure’ was daar baie dinge wat verkeerd was:

* Die aanklagte was vals.
* Die getuies was korrup.
* Die vonnis was onregverdig.

Wie se skuld was dit? Was dit Judas se skuld? Was dit die godsdienstige leiers van Israel? Pilatus? Moet ons sê dit was die volk skuld, omdat hulle gesê het: “*Laat die skuld vir sy bloed op ons en ons kinders rus!*”

Die antwoord? – Ja en nee. Kom ons kyk dan nou dieper na die saak:

# Liggaam

## Oorgelewer – Karakters:

Mattheus wys vir ons dat Jesus se kruisiging die gevolg was van ŉ klomp **verskillende** **mense** met **verskillende** **redes**. Elke keer dui hy dit vir ons aan met ŉ karakter en die woord: “*oorgelewer*”:

* + 1. Judas:

Eerste is Judas. Hy word *die verraaier* genoem. In die Grieks staan daar letterlik *die een wat oorlewer*. **[KP]**

ŉ Paar dae vantevore was Jesus en sy dissipels aan tafel. Terwyl hulle eet, het Maria gekom en baie kosbare reukolie op Jesus se kop en voete uitgegooi. Die dissipels was baie ontsteld hieroor, veral Judas. Hy het die geldsake hanteer en het gesê dat die olie eerder verkoop moes word om die geld vir die armes te gee. Eintlik het hy dit gesê omdat hy uit die beursie geld gesteel het (Joh. 12).

Direk hierna gaan Judas na die priesterhoofde en vra: “*Wat sal julle my gee as ek sorg dat Jesus in julle hande kom?*” Dertig silwermuntstukke. En van toe af was Judas op die uitkyk na ŉ geskikte geleentheid om Jesus *oor te lewer*. Ons ken dan die verhaal goed hoe Judas vir Jesus verraai het met ŉ soen.

Maar in vers 3-5 lees ons hoedat Judas besef wat hy gedoen het en dat Jesus tot die dood veroordeel is. Hy het toe die geld na die priesterhoofde en die familiehoofde teruggeneem en gesê: “*Ek het gesondig deur* ***onskuldige bloed*** *te verraai.*”

Sy skuld en sy spyt was egter so erg dat hy op die ou end sy eie lewe geneem het – ŉ baie tragiese einde. Judas het Jesus verruil vir ŉ goeie bedrag, dit was omtrent vier maande se salaris. Sy geldgierigheid het hom verblind, want al was dit al die geld in die wêreld was dit nie meer werd as die Here Jesus nie.

* + 1. Die Joodse leiers:

Tweedens kry ons die Joodse leiers. Die evangelie skrywers maak van die begin af duidelik dat hulle en Jesus gereeld koppe gestamp het.

Hy was nie soos al die ander gewone leermeesters nie. Hy het nie hulle goedkeuring gesoek nie, en het dikwels hulle tradisies en reëls bevraagteken. Hy het die Fariseërs beskuldig van skynheiligheid, het hulle “*witgepleisterde grafte*” genoem. Boonop het Hy hulle ‘gesag’ voor die mense ondermyn.

Nadat hulle Jesus in hegtenis neem, word hy voor die godsdienstige raad (Sanhedrin) verhoor. Die hele verhoor was egter ŉ klug. Valse getuies en aanklagtes, niks het ooreengestem nie. Daar was geen grond om Hom te veroordeel nie. Maar die verhoor was net ŉ formaliteit, sodat hulle kan uitkom by *dít wat hulle reeds besluit het* – Jesus moet doodgemaak word.

Op die ou end sê hulle dat Jesus die dood verdien *omdat Hy God laster*. Maar nou het die Joodse leiers ŉ probleem, húlle mag nie die doodstraf toedien nie. Daarom lees ons in vers 1 dat hulle Hom aan Pilatus, die goewerneur **oorlewer**.

Maar nou kan hulle nie vir Pilatus sê dat Hy doodgemaak moet word omdat Hy God laster nie. Uit die geskiedenis leer ons dat Pilatus niks te make het met die Joodse godsdienstige gebruike nie, trouens hy staan dit selfs tee. Hulle beskuldig Jesus dan valslik deur te sê dat Hy die Romeinse owerheid bedreig en Homself as ŉ koning voorhou.

* + 1. Pilatus:

Dit bring ons by **Pontius Pilatus**. Hy was die Romeinse goewerneur van Judea — met ander woorde, hy het geen **persoonlike belang** in Jesus se lot nie. Hy is nie ŉ Jood nie, nie ŉ dissipel nie. Vir hom is Jesus maar nog ŉ gevangene. Hy sit op die regbank, nie omdat hy belangstel in waarheid nie, maar omdat dit sy *plig is*. En togmoet hy die besluit neem: moet Jesus lewe, of moet Hy gekruisig word?

En wat so skokkend is, is dat Pilatus van die begin af weet Jesus is **onskuldig**.

Pilatus vra: “*Is jy die koning van die Jode?*” Jesus antwoord: “*Dit is soos u sê.*” Maar teen die beskuldigings van die Joodse leiers sê Jesus nie ŉ woord nie. En Pilatus, die geharde en ongevoelige Romein, is verbaas. Hy besef dat daar meer aan die gang is.

Pilatus sit in ŉ ongemaklike posisie. En Lukas vertel hoe hy alles probeer om nie ŉ besluit te neem nie. Hy vra Herodes vir ŉ tweede opinie, hy probeer Jesus vrylaat as deel van die tradisie. Hy bied selfs ŉ kompromie aan: ‘*Ek sal Hom net gésel en dan loslaat.*” Alles dui daarop dat Pilatus nie wil doen wat hy weet verkeerd is nie, maar uiteindelik **gee hy in**.

En dan bevestig Mattheus vir ons Jesus se onskuld met **drie getuies**:

1. Die **eerste** is Pilatus self.

In vers 18 lees ons: *“Hy het geweet dat die priesterhoofde Hom uit afguns uitgelewer het.”* Pilatus sien dwarsdeur die Joodse leiers. Hulle voel bedreig, hulle is jaloers. Hy weet Jesus is nie ŉ politieke bedreiging vir Rome nie, en beslis nie skuldig aan ŉ misdaad wat die doodstraf verdien nie.

1. Die **tweede** getuie is *Pilatus se vrou.*

Terwyl Pilatus op die regbank sit, stuur sy ŉ dringende boodskap (27:19): *“Moet tog niks met daardie* ***onskuldige******man*** *te doen hê nie, want ek het vannag ŉ vreeslike droom oor hom gehad.”*

Dit was nie baie algemeen vir ŉ goewerneur se vrou om hul mans te vergesel nie, maar dit het in Pilatus se tyd onder enkele hooggeplaastes plaasgevind. Dit is ook net Mattheus wat ons van hierdie gebeure vertel en beklemtoon Jesus se onskuld.

Boonop verwys die woorde *onskuldige man* hier nie net na wettig onskuldig nie. Dit verwys na iemand wat **volkome voor God regverdig is**.

1. Die derde getuienis is Pilatus se *dramatiese gebaar*.

In vers 24 sien hy die spanning loop hoog en ŉ oproer is aan die broei. In plaas daarvan om te doen wat reg is, probeer hy homself verontskuldig. Hy antwoord die volk met dieselfde koue woorde wat die Joodse leiers vir Judas gesê het: “*julle kan toesien!*” (Nie my probleem nie). Hy het toe water gevat en voor die skare sy hande gewas en gesê: “*Ek is onskuldig aan die bloed van hierdie man.*”

Alles in Pilatus se binneste waarsku hom: hierdie man is nie skuldig nie. Sy dramatiese hande-wassery oortuig niemand behalwe homself nie, hy is ŉ lafaard. Hy het die mag gehad om geregtigheid te laat geskied, maar hy het politieke voordeel gekies. In sy hart het hy geweet wat reg is, maar sy dade het ontbreek.

* + 1. Die hele volk:

In die laaste plek kry ons die volk. Pilatus skuif al die skuld van homself af, en in vers 25 antwoord die hele volk: “*Laat die skuld vir sy bloed op ons en ons kinders rus!*”

Aan die einde lees ons: “*Pilatus het Barabbas losgelaat; maar Jesus het hy laat gesel en Hom* ***oorgelewer*** *om gekruisig te word.*” **[LP]**

## Ironie:

Wie is skuldig? Judas, die Joodse leiers, Pilatus, die volk? Die antwoord vind ons in die karakters se optrede en woorde. Spesifiek die ironie daaragter.

Alles wat in die hoofstuk oor Jesus gaan, toon vir ons sy onskuld:

* + Judas praat van “onskuldige bloed” (27:4).
  + Pilatus weet daar is geen skuld in Hom nie (27:18).
    - Sy vrou bevestig dat Jesus ŉ “Regverdige Man” is (27:19).
      * Hy was sy hande in onskuld oor die Man se bloed.
  + En Jesus is stil en verdedig Homself nie. Dit is nie ŉ teken van swakheid nie, maar ŉ vervulling van Jesaja 53. Hy is die regverdige, die Kneg van die Here. “*Hy is mishandel...Hy het sy mond nie oopgemaak nie; soos ŉ lam wat na die slagplek gelei word en soos ŉ skaap wat stom is voor sy skeerders — ja, Hy het sy mond nie oopgemaak nie.*”

In sy plek word Barabbas vrygelaat. ŉ Rebel, ŉ moordenaar, ŉ skuldige. Die onskuldige word behandel as skuldige, en die skuldige word vrygelaat. Pilatus, die lafhartige aardse politikus vonnis die Hemelse Regter van die lewende en die dooies (Joh. 5:22, 27). Hoe ironies.

\*\*\*

Die tweede deel van ironie lê in een van die hoogtepunte van die teks. Twee keer het ons verwys na skuld en bloed; eers deur Judas en toe deur Pilatus. Maar nou bring Mattheus ons tot ŉ hoogtepunt. Opgesweep deur die leiers en meegesleur in al die gebeure sê die volk in vers 25: “*Laat die skuld vir sy bloed op ons en ons kinders rus!*”

Hulle sê “*blameer ons maar, ons vat die verantwoordelikheid.*” Net soos die besonderheid oor Pilatus se vrou, is hierdie inligting wat ons net in Mattheus vind. Die volk praat van dinge wat hulle nie verstaan nie...

Op die ou end het Christus se bloed tog op hulle gerus, maar nie soos hulle gedink het nie. Hulle ontvang nie die skuld vir sy kruisiging nie, eintlik was Christus besig **om hulle skuld**, en die skuld van al die uitverkorenes, **op Hom te neem**. Jesus stort sy bloed aan die kruis en bewerk daardeur versoening (Heb. 9:12, Op. 1:5).

* Die volk aanvaar skuld, maar ontvang genade.
* Hulle stem in tot straf en God gee ŉ Offerlam om hulle straf te dra.
* Die volk sê: “*sy bloed rus op ons*”, en God sê: “*Ja, en dis julle enigste hoop*.”

Sonder om dit te bedoel bely die volk ŉ diep waarheid van evangelie. Die bloed van Jesus word gestort en rus op sy volk. Nie tot veroordeling nie, maar tot versoening. **[LP]**

## Ons skuld:

Tot op hierdie punt het ons nog nie die vraag volledig beantwoord nie: “*Wie se skuld is dit?*” Judas? Die Joodse leiers? Pilatus? Die volk? Die antwoord is: ja, maar dis nie die volle prentjie nie.

Want **ook ons is verantwoordelik**. Die kruis is nie net die produk van die eerste-eeuse gebeure nie. Dit is ook die verhaal van elke eeu, elke hart, en elke gelowige wat moet instem: “*My hande is ook gevlek met die bloed van die Onskuldige, Regverdige man*.”

* Judas verraai Jesus vir iets wat minder werd is as wat Hy is. Hoe dikwels doen ons nie dieselfde nie? Ons kies gemak bo gehoorsaamheid, sukses bo heiligheid, wêreldse goed bo die Seun van God.
* Die Joodse leiers het Jesus as ŉ bedreiging gesien. Iemand wat inbraak maak op hulle lewe. Dikwels noem ons Christus ook maar net ons *Koning*, sonder om werklik onder sy gesag te lewe.
* Pilatus, die een wat weet wat reg is, maar dit nie doen nie. Hoe gereeld kies ons nie ook die pad van gemak, stilte en kompromie, eerder as om standpunt in te neem vir waarheid, geregtigheid en Christus self nie.

Ons staan nie buite die toneel nie, ons is deel daarvan. Jesus se oorlewering, van Judas na die leiers, van die leiers na Pilatus, van Pilatus na die skare, en uiteindelik na die kruis. Dit beskryf die geskiedkundige weg, maar dit is ook die **lydingsweg** wat die Here ook *in ons plek gestap het.*

Weens ons **sonde** staan ons skuldig aan sy vonnis op die kruis. Voordat ons die kruis kan sien as iets wat Christus **vir** ons gely het, moet ons dit sien as iets wat Hy **as gevolg van** ons gely het.

\*\*\*

Maar geliefdes, soos ons reeds gesien het, is die skuld nie die einde van die verhaal nie. Toe Jesus kruis toe gegaan het, was dit nie net deur die hande van mense nie, maar dit was ook deur die raad van God. In Handelinge 4:25–28 bid die volk: “*Waarom het heidennasies te kere gegaan, en het volke sinlose planne beraam? Die konings van die aarde het in opstand gekom, en die heersers het saamgespan teen die Here en teen sy Gesalfde. “Dit is wat werklik in hierdie stad gebeur het. Herodes en Pontius Pilatus het met heidennasies en die volk Israel saamgespan teen u heilige Dienaar, Jesus, wat deur U gesalf is.*”

**[LS]**

“*Maar U het bewerkstellig wat U hand en wil vooruit bepaal het om te laat gebeur.*”

Een skrywer som dit mooi op: “Wie het Jesus oorgegee aan die kruis? Dit was nie net Judas uit geldgierigheid nie, dit was nie net Pilatus uit vrees uit nie, dit was nie net die Joodse leiers uit afguns nie, nog was dit net ons weens ons sonde. Dit was ook die Vader vanuit Sy genade!”

Daarmee saam het die Here Jesus Homself ook gewillig as vlekkelose Lam oorgegee. Uit liefde, as ŉ offer vir ons sonde. Soos die bloed teen die kosyne in Egipte rus, so rus Christus se bloed op ons tot verlossing en versoening.

# Slot:

Vandag herdenk ons die kruisiging van ons Here Jesus.

* Hy is die Regverdige wat gekruisig is vir ons, die onregverdiges.
* Hy is die Onskuldige en Heilige wat gevonnis en veroordeel is vir sondaars.
* Hy wat deur die beskikking van die Vader en deur verlore mense oorgelewer is, sodat ons deur sy bloed vrygespreek kan word.

En dis ons enigste hoop.

Amen